Koskeeko nikkelirajoitus käsilaukkua, jossa on metallinen olkahihna?
Nikkelirajoitus koskee ihon kanssa suoraan ja pitkäaikaiseen kosketukseen tarkoitettuja esineitä. Pitkäaikaisella kosketuksella tarkoitetaan kontaktia ihon kanssa vähintään 10 minuuttia kolmesti tai useammin kahdessa viikossa tai vähintään 30 minuuttia kerran tai useammin kahdessa viikossa. Käsilaukkuun sovelletaan nikkelirajoitusta edellä mainitusssa tapauksessa. Olkahihnasta vapautuvan nikkelin määrä ei saa olla yli 0,5 µg/cm2/viikko. Lainsäädäntö: REACH-liitteen XVII rajoitus 27
fi
Miten kuluttajille kielletyt syöpää aiheuttavat, perimää vaurioittavat ja lisääntymiselle vaaralliset kemikaalit (CMR-kemikaalit) on merkitty?
CMR-kemikaali on merkitty varoitusmerkillä GHS08 – vakava terveysvaara ja ainakin yhdellä seuraavista vaaralausekkeista:  Saattaa aiheuttaa perimävaurioita. Saattaa aiheuttaa syöpää. Saattaa heikentää hedelmällisyyttä. Voi vaurioittaa sikiötä.  Lisäksi pakkauksessa on merkintä ”Vain ammattikäyttöön. Endast för yrkesmässigt bruk.”
fi
Mitkä ovat ammoniumnitraatin sallitut pitoisuudet lannoitteissa?
Kuluttajille myytävissä lannoitteissa typen määrä ammoniumnitraatista laskettuna pitää olla alle 16 painoprosenttia. Viljelijöille ja ammatillisille toimijoille tarkoitetuissa lannoitteissa vastaava raja-arvo on 28 painoprosenttia, ellei lannoite täytä runsastyppisiä ammoniumnitraattilannoitteita koskevia säännöksiä. Typen määrän laskemisessa on huomioitava, että typen (N) paino-osuus ammoniumnitraattimolekyylissä (NH4NO3) on 34,97%. Lainsäädäntö: REACH-liitteen XVII rajoitus 58
fi
Mitä tarkoitetaan ns. CMR-rajoituksella eli syöpävaarallisia, perimää vaurioittavia ja lisääntymiselle vaarallisia aineita koskevalla rajoituksella? Mitä kemikaaleja ko. rajoitus koskee?
REACH-liitteen XVII nimikkeiden 28–30 ns. CMR-rajoitus koskee syöpävaarallisia, perimää vaurioittavia ja lisääntymiselle vaarallisia aineita, joille on säädetty EU:ssa yhdenmukaistettu luokitus ko. vaaraluokkien kategorioissa 1A tai 1B. Näitä ns. CMR-aineita tai niitä yli luokitusrajan sisältäviä seoksia ei saa saattaa markkinoille eikä käyttää toimitettavaksi yleiseen kulutukseen. Luokitusrajalla tarkoitetaan CLP-asetuksen mukaista pitoisuusrajaa, jolloin CMR-aine aiheuttaa seoksen luokituksen ko. vaaraluokkiin ja -kategorioihin. Rajoitus ei koske moottoripolttoaineita, polttoaineena käytettäviä mineraaliöljytuotteita tai suljetuissa järjestelmissä myytäviä polttoaineita (esimerkiksi nestekaasupullot) eikä taiteilijavärejä. Rajoitusta ei myöskään sovelleta lääke- tai eläinlääkevalmisteisiin eikä kosmetiikkaan.
fi
Myöntääkö Tukes sertifikaatteja erilaisille tuotteille?
Tukes ei myönnä todistuksia tuotteiden kemikaalilainsäädännön mukaisuudesta eikä tarkasta kaikkia markkinoille tulevia tuotteita vaan vastuu tuotteiden vaatimustenmukaisuudesta on valmistajilla, jakelijoilla ja jälleenmyyjillä. Kemikaalit on kuitenkin huomioitu joidenkin maksullisten tuotemerkintöjen kriteereissä (esim. EU-ympäristömerkki, Joutsenmerkki, Öko-Tex Standard 100 ja GOTS-standardi). Yksi merkinnän edellytyksistä on, että tuotteessa ei ole tiettyjä haitallisia kemikaaleja. Merkinnät ovat maksullisia, ne myönnetään määräajaksi ja merkintäkriteerejä päivitetään muutaman vuoden välein. Lisätietoja merkinnöistä saa niitä myöntäviltä järjestöiltä. Huomaathan että merkinnät ovat vapaaehtoisia, ja myös sertifioimattomat tuotteet voivat täyttää samat kriteerit.
fi
Onko sytytysnesteille tai lamppuöljyille erityisvaatimuksia?
Aspiraatiovaaraa aiheuttavaksi luokitellut ja lausekkeella ’Voi olla tappavaa nieltynä ja joutuessaan hengitysteihin.’ (H304) merkityt, kuluttajakäyttöön tarkoitetut grillinsytytysnesteet ja lamppuöljyt on pakattava enintään litran vetoisiin, mustiin läpinäkymättömiin pakkauksiin. Tällaiset grillinsytytysnesteet on myös merkittävä teksteillä:  ’Pienikin määrä sytytysnestettä nieltynä saattaa aiheuttaa hengenvaarallisen keuhkovaurion’ ja ’Förtäring av tändvätska, även mycket små mängder, kan leda till livshotande lungskador’.    Vastaavat lamppuöljyt on merkittävä teksteillä:  ’Pidettävä tällä nesteellä täytetyt lamput poissa lasten ulottuvilta’ ’Pienikin määrä lamppuöljyä nieltynä tai jo lampunsydämen imeskely saattaa aiheuttaa hengenvaarallisen keuhkovaurion’ ’Förvara lampor fyllda med denna vätska utom räckhåll för barn’ ’Förtäring av lampolja, även mycket små mängder eller genom att suga på veken, kan leda till livshotande lungskador’.    Aspiraatiovaaraa aiheuttavien lamppuöljyjen saattaminen kuluttajakäyttöön on kokonaan kielletty, jos niihin on lisätty väriaineita, ellei tätä verotussyistä vaadita, ja/tai hajusteita. Lisäksi kuluttajakäyttöön tarkoitettujen lamppuöljyä sisältävien koristeöljylamppujen tulee olla standardin EN 14059 mukaisia. Puute tuotteen turvallisuudessa on kuluttajaturvallisuuslain mukainen virhe. Lainsäädäntö: REACH-liitteen XVII rajoitusnimike 3 (27.11.2019)
fi
Sovelletaanko ammoniumnitraattia koskevaa rajoitusta kylmäpusseihin?
Kyllä. Kylmäpusseja, jotka sisältävät typpeä 16 painoprosenttia tai enemmän ammoniumnitraatista laskettuna, ei saa myydä kuluttajille. Lainsäädäntö: REACH-liitteen XVII rajoitus 58
fi